Niels Helveg Petersen (RV), 2011-03-23:
Lad mig lige gøre en bemærkning til den tidligere ordveksling.
Det uansvarlige i den politik, der er ført i Danmark i de senere år, er jo den stærke forringelse af konkurrenceevnen, der har fundet sted.
Men lad det nu bare være sagt.
Lad det også være sagt med det samme, at Det Radikale Venstre stemmer for det fremsatte forslag til vedtagelse.
Realiteten i den såkaldte konkurrenceevnepagt er efter vores opfattelse, at der her føjes endnu et led til bestræbelserne på at koordinere landenes økonomiske politik.
Stats- og regeringscheferne skal nu også ind i arbejdet, ind i kampen så at sige, og finansministrene skal ikke være dem, der kun håndterer den økonomiske koordinering i konkurrenceevnepagten.
Stats- og regeringscheferne får et større ansvar end før for, at deres lande kan leve op til målsætningerne for den økonomiske politik.
De vælger så selv, hvilke midler de vil tage i brug for at nå målene.
Det er klart nok, og jeg tror, at intet europæisk land ville finde sig i, at man skulle have foreskrevet, hvilke midler man skulle tage i brug.
Man kan så spørge, om det vil gøre en forskel, at stats- og regeringscheferne får et større ansvar.
Det kan vi jo ikke vide med sikkerhed, bl.a. også fordi der er stats- og regeringschefer, der ikke altid uden videre har et flertal for deres politik.
De skal hjem i deres parlamenter for at få tilslutning til det.
Men man giver koordineringen en ny chance.
Det er værd at prøve, fordi en bedre koordinering end den, der sker i øjeblikket, er så tydeligt påkrævet.
Det er jo dokumenteret, det er ikke bare en påstand.
Det er dokumenteret ved udviklingen især i Grækenland og Irland, at koordineringen af den økonomiske politik internt ikke har været tilstrækkelig.
Der er to lande her, der er landet i en forrygende gældskrise, som for alvor truer velfærden i dem, ikke sådan i småtingsafdelingen, men virkelig så det batter.
De to lande er udsat for en voldsom nedtur i velfærd og levefod, og det er jo for at undgå, at andre lande skal komme i den situation, at en bedre koordinering er nødvendig, så man også tidligere kan identificere en farlig udvikling.
For Det Radikale Venstre er det helt naturligt, at Danmark bør være med fra starten.
Vi kan slet ikke se noget klogt, noget rigtigt eller noget fint i, at vi skulle vente, udsætte beslutningen om at være med i konkurrenceevnepagten.
Jeg mener, det er klogt og helt logisk som følge af den valutakurspolitik, vi fører, at vi er med fra starten.
Vi har jo en anden valutakurspolitik end Sverige og Storbritannien.
Vores valuta flyder ikke, den er låst fast i forhold til euroen og tidligere til D-marken.
Jeg kan slet ikke se, hvad der skulle være vundet ved, eller hvad der skulle være klogt ved, at vi skulle udskyde en stillingtagen til en bedre koordinering af de økonomiske politikker.
Efter min opfattelse er euroforbeholdet overhovedet ikke i spil i denne sag.
Dem, der påstår det, burde gøre sig den ulejlighed i det mindste at fremføre nogle juridiske argumenter for det.
Jeg kan slet ikke se – jeg kan slet ikke få øje på det – hvilke beføjelser der med Danmarks tilslutning til pagten her overlades til EU, hvilke beføjelser danske myndigheder overlader til EU ved den beslutning, vi her træffer.
Jeg kan ikke få øje på det, og jeg synes, at dem, der vil argumentere på den led, i det mindste burde gøre sig umage med en argumentation for, på hvilket man bygger, at der her skulle være tale om overladelse af beføjelser til EU.